ઘંટનું પ્રથમ પ્રાગટ્ય – નિર્માણ – એશિયા ખંડમાં થયું હતું. ઈ. સ. પૂર્વે 800ના સમયગાળામાં પુરાતત્ત્વ ખાતાના નિષ્ણાતોને ઘંટનાં પ્રથમ દર્શન થયાં હતાં. આદિ માનવને જ્યારે જાણ થઈ કે વાસણ, થાળી, પથ્થર કે ધાતુના ટકરાવથી નીકળતો નાદ-ધ્વનિ મનોરંજક છે, ત્યારે તેણે થાળી જેવા સપાટ ગોળાકાર ધાતુના વાસણને પ્રથમ ધ્વનિ-નાદ-સાધન બનાવ્યું. પછી તેના વડે સંદેશાનું આછુંપાતળું આદાન-પ્રદાન શરૂ થયું. આ વેળા થાળી આકારો સર્જાયા. પછી લાકડાના ટુકડા, ધાતુના સળિયા વડે સરળતાથી ધ્વનિસર્જન કરતા થયા. તેમાં બુદ્ધિશાળીઓ વડે સુધારા-વધારા કરી બહિર્વક્ર અને ઈ. સ.ની 13મી સદીમાં આંતરવક્ર ઘંટ થયા, અને ઈ. સ. 1400ના સાલમાં ઊંડા વ્યવસ્થિત આકારના ધાતુના ઘંટ બન્યા.